b'\n_START_ARTICLE_\nHorvatova ku\xc5\xa1\xc4\x8darica\n_START_SECTION_\nOpis\n_START_PARAGRAPH_\nGlava in trup sta splo\xc5\xa1\xc4\x8dena. Hrbet je siv ali rjavkast s pikami in lisami. Ob vsaki strani trupa je temna sen\xc4\x8dna proga. Po trebuhu je prete\xc5\xbeno bela za razliko od pozidne ku\xc5\xa1\xc4\x8darice, ki ji je na prvi pogled zelo podobna, vendar ima na trebuhu po navadi temne pike. Med nado\xc4\x8desnimi in trepalni\xc4\x8dnimi plo\xc5\xa1\xc4\x8dicami le\xc5\xbeijo majhne trepalni\xc4\x8dne luske. Gob\xc4\x8dna in mednosni\xc4\x8dna plo\xc5\xa1\xc4\x8dica se dotikata. Na vsaki strani je ena sama nadnosni\xc4\x8dna plo\xc5\xa1\xc4\x8dica, ki je zadaj podalj\xc5\xa1ana in se dotika obuzdne plo\xc5\xa1\xc4\x8dice, kar je zna\xc4\x8dilno samo za to vrsto. Na stegnih ima ve\xc4\x8d kot 14 femoralnih por (spremenjene ko\xc5\xbene \xc5\xbeleze)._NEWLINE_Prehranjuje se z manj\xc5\xa1imi \xc5\xbeu\xc5\xbeelkami, v vi\xc5\xa1jih legah obmo\xc4\x8dja raz\xc5\xa1irjenosti je verjetno \xc5\xbeivorodna.\n_START_SECTION_\nBivali\xc5\xa1\xc4\x8de\n_START_PARAGRAPH_\n\xc5\xbdivi v vla\xc5\xbenih, slabo pora\xc5\xa1\xc4\x8denih skalnatih obmo\xc4\x8djih,bukovih in iglastih gozdovih, pa tudi nad gozdno mejo do 2000 m nadmorske vi\xc5\xa1ine. Njen areal so gorati predeli zahodne Slovenije, ju\xc5\xbene Avstrije, severovzhodne Italije in zahodne Hrva\xc5\xa1ke. To obmo\xc4\x8dje raz\xc5\xa1irjenosti, veliko okoli 2000\xc2\xa0km\xc2\xb2, je verjetno ostanek (relikt) veliko \xc5\xa1ir\xc5\xa1ega areala med zadnjo ledeno dobo. Danes je populacija fragmentirana na ve\xc4\x8d manj\xc5\xa1ih, ki jih lo\xc4\x8dujejo ni\xc5\xbeine, in so vsaka zase ranljive, kljub temu da je lahko lokalna gostota osebkov velika. Zato je horvatova ku\xc5\xa1\xc4\x8darica na Rde\xc4\x8dem seznamu IUCN kot potencialno ogro\xc5\xbeena vrsta in za\xc5\xa1\xc4\x8ditena tudi na ravni dr\xc5\xbeav, kjer \xc5\xbeivi._NEWLINE_V Sloveniji je omejena na vi\xc5\xa1je le\xc5\xbee\xc4\x8de predele Julijskih Alp, Trnovskega gozda in Sne\xc5\xbenika. Po Uredbi o zavarovanih prosto \xc5\xbeive\xc4\x8dih \xc5\xbeivalskih vrst je horvatova ku\xc5\xa1\xc4\x8darica na seznamu vrst, katerih habitate se varuje.'